Holaluz ha arribat a un acord amb Geroa pel qual l'entitat de previsió sectorial d'ocupació s'incorpora al seu capital, segons ha informat la companyia. Encara però no es coneix la xifra de capital invertit per Geroa ja que s'estan acabant de perfilar aquests aspectes. L'acord inclou l'entrada de la directora de Geroa, Virgina Oregui, al consell d'administració d'Holaluz. Amb aquesta operació, l'empresa catalana avança en la ronda de finançament de 50 MEUR, que tancarà abans de finals d'any. Amb l'operació, la majoria de l'accionariat segueix en mans dels socis fundadors de la companyia (Carlota Pi, Oriol Vila i Ferran Nogué) i Geroa i Axon Partners –que va invertir el 2016- ostenten una participació minoritària.  La cofundadora i presidenta executiva d'Holaluz, Carlota Pi, ha afirmat que sumar un soci com Geroa els aporta "molt més que diners" perquè té "una contrastada experiència en empreses d'alt creixement, a més de compartir una visió: la de dotar de sentit i propòsit a les empreses, utilitzant-les per fer el món una mica millor".  Geroa té seu a Sant Sebastià i gestiona l'estalvi de prop de 110.000 treballadors i suma actius per més de 2.150 MEUR. Oregui ha afirmat que Holaluz és un projecte "innovador i disruptiu" del que esperen "molt en el futur".  L'entrada de nou capital per part de Geroa es destinarà a accions per multiplicar el creixement de la companyia i accelerar la seva visió sobre l'autoconsum amb l'objectiu d'assolir les mil instal·lacions fotovoltaiques a finals d'any.

Summary: Geroa entra al capital d'Holaluz


La Universitat Catalana d'Estiu (UCE) ha programat un curs sobre risc ambiental que vincula les emergències climàtiques recents i la pandèmia de la Covid-19. Coordinat pel doctor Martí Boada (UAB), el programa inclou la participació de diversos experts de centres i universitats dels Països Catalans que abordaran els casos de la tempesta Gloria al Fluvià, la Tordera, el delta de l'Ebre i el litoral en general; les inundacions del Francolí; els focs al País Valencià; així com l'escalfament global i el risc d'incendis de sisena generació. També tractarà la qüestió de la Covid-19 i com ha influït en el medi, amb un capítol específic sobre biodiversitat i pandèmies. El curs de la UCE tindrà lloc entre els pròxims 17 i 20 d'agost.

Summary: Un curs de la UCE abordarà el risc ambiental per l'emergència climàtica i la crisi de la Covid-19


El primer tinent d'alcalde de l'Ajuntament de Barcelona, Gerardo Pisarello, ha dit aquest dimarts que creu que l'Ajuntament arribarà a una "solució raonable" amb els acampats de la plaça Sant Jaume perquè les festes de la Mercè es puguin desenvolupar "de la millor manera possible". Després que els grups municipals de Ciutadans i el PP hagin demanat que es desallotgi l'anomenada Acampada per la Llibertat, Pisarello ha assegurat que "s'està parlant" amb els manifestants i s'ha mostrat "completament segur" que es trobarà una "sortida per fer compatible l'exercici de la llibertat d'expressió amb la possibilitat de gaudir de les festes".

Summary: Pisarello creu que s'arribarà a una "solució raonable" amb els acampats de la plaça Sant Jaume durant la Mercè


El ministre de Sanitat, Salvador Illa, estudiarà incloure més regions de les previstes inicialment a la Fase 1 del desconfinament, que s'activarà dilluns de la setmana vinent. Ho farà després que diverses Comunitats Autònomes hagin demanat que s'hi afegeixin les seves províncies. Aquest mateix dimarts, Illa s'ha reunit amb el seus homòlegs autonòmics de les Illes Balears, de Múrcia i d'Extremadura. Els tres li han demanat que ampliï els territoris on s'aplicarà la Fase 1 afegint-hi els de les seves comunitats respectives. En concret, la consellera de Sanitat de les Balears, Patricia Gómez, ha demanat a Illa que hi inclogui les illes de Mallorca, Menorca i Eivissa. Ambdós líders s'han reunit de forma telemàtica durant una hora, i el Ministeri ha accedit a estudiar la petició. De la mateixa manera, el conseller de Sanitat de Múrcia, Manuel Villegas, també ha demanat que la província única que conforma la Comunitat passi a la Fase 1 dilluns vinent. La petició també serà estudiada i analitzada pels tècnics de Sanitat. Finalment, Illa també s'ha reunit amb el conseller de Sanitat d'Extremadura, José María Vergeles, que li ha demanat que les dues províncies de la Comunitat, Càceres i Badajoz, passin igualment a la Fase 1 a partir del dilluns 11 de maig. Sanitat indica que s'ha fet una primera valoració tècnica de les dades, “que seguiran en estudi”.

Summary: Illa no descarta incloure més regions de les previstes inicialment a la Fase 1


Els advocats de la querella gironina per les càrregues policials de l'1-O contradiuen el coronel Pérez de los Cobos i asseguren que "no tenen cap constància" que hi hagi policies ferits. Els lletrats recorden al qui va ser màxim dirigent de l'operació policial, que en cas que s'haguessin produït agressions als agents, haurien de constar a la causa que hi ha oberta. "Entenem que el jutjat d'instrucció ens hauria d'haver donat trasllat d'aquestes denúncies i no ha estat així", concreta Albert Carreras, un dels advocats voluntaris personats. Carreras ha explicat que en els últims mesos tots els ciutadans afectats que s'han afegit a la causa – que sumen un total de més de 200 – han passat pel metge forense per certificar les ferides i està previst que a principis de febrer comencin a declarar.

Summary: Els advocats gironins de l'1-O contradiuen Pérez de los Cobos i asseguren que "no hi ha constància" de policies ferits


Programa de formació per a joves d'entre 16 i 29 anys de la Catalunya Central que vulguin millorar les competències. Sota el nom d''Open Future', el programa seleccionarà quaranta joves en dues fases i començarà el novembre. Es tracta de formació dual i gratuïta on els participants faran tallers de mobilitat sostenible en sectors emergents com l'economia verda, la reparació de bicicletes o la missatgeria sostenible. Està impulsat per Projecte Aurora amb la col·laboració de la cooperativa Biciclot, la UViC-UCC, els ajuntaments de Vic i Manlleu i l'empresa Christiania Bikes de Copenhagen. El programa està finançat per Servei d’Ocupació de Catalunya i el programa d’Iniciativa d’Ocupació juvenil de la Unió Europea del Fons Social Europeu.  La primera fase del projecte començarà aquest novembre a la Universitat de Vic i a l'escola taller de BiciHub de Barcelona. Aquests dies s'estan seleccionant els vint candidats i en la segona fase se'n seleccionaran vint més. Segons els impulsors del projecte 'Open Future', els aspirants han de tenir entre 16 i 29 anys, estar a l'atur i estar inscrits al programa de Garantia Juvenil.  El programa inclou actuacions d'orientació laboral per millorar les seves competències, aprenentatge de llengua anglesa a través de metodologies no formals i la possibilitat de fer exàmens oficials.  També es formaran en el manteniment de vehicles lleugers, cicloturisme i la creació artística a través del reciclatge de materials en desús, entre altres àmbits de la mobilitat sostenible i sectors emergents. El programa inclou una visita a empreses socials de Copenhagen.  Al capdavant hi ha projecte Aurora dedicada a la inclusió social i al foment de l'ocupació juvenil a través de la formació, programes de voluntariat i pràctiques laborals a empreses de sectors socials. Aquest projecte en concret compta també amb la col·laboració de la cooperativa Biciclot, la UViC-UCC, els ajuntaments de Vic i Manlleu, el Consell Comarcal d'Osona i l'empresa Christiania Bikes de Copenhagen. El programa està finançat per Servei d’Ocupació de Catalunya i el programa d’Iniciativa d’Ocupació juvenil de la Unió Europea del Fons Social Europeu.

Summary: Impulsen un programa d'inserció de joves amb tallers de mobilitat sostenible a les comarques centrals


El subdirector general de Seguretat Viària del Servei Català de Trànsit (SCT), Rafael Olmos, ha apuntat aquest dijous que la proposta d'accedir al carnet de conduir de manera gradual amb l'acompanyament d'un adult, presentada aquest dijous pel RACC, ha tingut resultats desiguals en els països en què s'ha implantat, "en alguns amb molt bona fortuna i en altres en què no tant". Per això Olmos creu que els legisladors estatals –l'autoritat que hauria de decidir aplicar aquest sistema és la Direcció General de Trànsit (DGT)–  han d'estudiar aquesta proposta i analitzar-ne els pros i contres per determinar si s'adequa a les necessitats per incrementar la seguretat viària. També ha destacat a l'ACN que si bé fa deu anys el grup de joves (menors de 30 anys) era el de més victimització a les carreteres catalanes, aquesta realitat ha canviat i actualment són els adults d'edat mitjana els que pateixen més accidents.

Summary: Trànsit diu que l'accés gradual al carnet de conduir s'ha d'analitzar a fons perquè no ha funcionat en tots els països


L'Aliança contra la Pobresa Energètica (APE)  demana fer front comú amb ajuntaments, entitats municipalistes i entitats socials per garantir el compliment de la llei contra la pobresa energètica que assegura que qualsevol família en situació de vulnerabilitat estarà protegida contra els talls de subministrament d'aigua, llum i gas. Des de l'aliança s'ha lamentat que s'ha creat confusió amb algunes declaracions que afirmaven que la llei està suspesa, i que s'ha d'enviar un missatge a la ciutadania i donar a conèixer que aquest text no va ser objecte de recurs. Per això, demana als ajuntaments que facin aquesta tasca per tal d'evitar possibles talls il·legals, sobretot a partir d'aquest mes, que comença l'hivern.  Des de l'APE, es vol recalcar que la llei és ''útil i necessària'' i afegeixen que cal que les empreses subministradores signin convenis per poder eixugar els deutes de les famílies que no han pogut pagar i que, actualment, se solucionen amb fons públics. Alguns ajuntaments asseguren que s'han dedicat ''recursos ingents'' a pagar aquestes factures de famílies en situació de vulnerabilitat, i consideren que és ''insostenible'' ja que la Generalitat no ha facilitat, denuncien, ni protocols ni recursos per afrontar la norma.  Durant la trobada, els ajuntaments també han denunciat algunes males praxis per part de companyies subministradores que ''posen pals a les rodes'' en l'aplicació de la llei, enviant, per exemple, llistats amb dades de locals comercials o habitatges, on no hi viu ningú, o expedients que estan en gestió i així i tot tallen per poder exigir el cobrament de la reconnexió.

Summary: L'Aliança contra la Pobresa Energètica demana fer front comú per garantir l'aplicació de la llei


Tindrà vigència fins al 2023 i s'hi podran acollir 20.000 treballadors ACN Barcelona.-Els sindicats i les patronals han signat aquest dijous al Departament de Treball el conveni del transport de mercaderies i logística de la demarcació de Barcelona després de nou anys caducat. El nou document tindrà vigència fins al 2023, s'hi podran acollir 20.000 treballadors i preveu augments d'almenys el 6,9% en total. Segons l'acord, s'aplicarà un increment salarial del 3,5% fins el 2018 sobre les taules salarials que al 2010 estaven vigents i s'afegiran 100 euros a la borsa de vacances, mentre que a partir del 2019 fins al final del període s'ha pactat un increment d'un 1,5% anual. El conseller de Treball, Chakir El Homrani, i el responsable de carreteres i urbanes de Catalunya d'UGT, Juan José Pérez, han celebrat la voluntat de les parts per arribar a un acord. Sobre l'increment salarial de l'1,5% entre 2019 i 2023, també inclou una clàusula de garantia salarial acumulada de 2021 a 2023 i es farà efectiva el primer trimestre del 2024 sempre i quan l'IPC d'aquests tres anys superi l'increment pactat per aquest període, segons han explicat fonts sindicals. Quant als endarreriments de l'any 2019 en curs es pagarà un líneal per a totes les categories de 280 euros.  Pel que fa a l'antiguitat, s'acumulen el primer i el segon bienni, que es faran efectius en el seu import del 10%, amb un 5% per a cada període, quan es compleixi el quadrienni, només per les noves contractacions que es realitzin a partir de 2020. El conseller de Treball, Chakir El Homrani, ha destacat que l'acord aportarà "seguretat" al sector del transport de mercaderies i la logística a la demarcació de Barcelona i ha afegit que és un "exemple de voluntat, diàleg i capacitat de mediació i negociació". Per la seva banda, el responsable de carreteres i urbanes de Catalunya d'UGT, Juan José Pérez, ha explicat que l'acord suposarà una actualització de les condicions per a 20.000 treballadors i famílies després que l'anterior conveni expirés a finals del 2010. Pérez ha destacat que l'acord aportarà estabilitat fins al 2024, quan hauria d'entrar en vigor un altre nou conveni. Així mateix ha afirmat que la darrera mobilització, en què centenars de transportistes van fer una marxa lenta pel centre de Barcelona, ha sigut "determinant" per accelerar l'acord i ha elogiat la voluntat de les parts per apartar les diferències i acabar subscrivint l'acord, en un acte aquest dijous al Departament de Treball.

Summary: Els transportistes i la patronal renoven el conveni a la demarcació de Barcelona després de nou anys caducat


La líder de Catalunya en Comú Podem (CatECP), Jéssica Albiach, ha insistit en la necessitat d'una convocatòria d'eleccions a Catalunya després de les noves discrepàncies dins el Govern amb el suport d'ERC a la sisena i última pròrroga de l'estat d'alarma. "Ja no hi ha lleialtat ni confiança entre els socis de Govern. És un executiu fracturat que no pot liderar la reconstrucció del país superada la pandèmia de coronavirus", ha assenyalat Albiach aquest dilluns en una roda de premsa telemàtica. "Ja és hora de superar aquesta agonia de legislatura", ha sentenciat la líder dels comuns al Parlament, que ha aplaudit la 'desmarcada' dels republicans i el seu vistiplau a l'última pròrroga de l'estat d'alarma: "És molt positiu".   "L'estat d'alarma s'ha demostrat com l'eina més eficaç i necessària per controlar la pandèmia", ha afirmat Albiach, que considera que l'acord entre els republicans i el govern central demostra la "voluntat real" de construir aliances progressistes a l'Estat. "Celebrem que ERC s'hagi tornat a desmarcar", ha recalcat la líder dels comuns al Parlament. En paral·lel, Albiach ha defensat la manifestació del 8-M i ha apuntat que les veus crítiques d'aquests últims dies aprofiten "qualsevol excusa per carregar contra el feminisme i el govern central". "No cal recordar que aquell 8 de març, la manifestació no va ser l'únic acte multitudinari que es va celebrar. I, a més, no va ser fins tres dies més tard –l'11 de març- quan l'OMS va declarar el brot de coronavirus com una pandèmia global", ha conclòs la líder de CatECP.

Summary: Albiach insisteix en la convocatòria d'eleccions: "Ja no hi ha lleialtat ni confiança entre els socis de Govern"


El ple de l'Ajuntament de Girona ha aprovat inicialment el pla per reallotjar les famílies del barri de les Pedreres, que fa dècades van aixecar els seus habitatges en terrenys municipals. El pla ha tirat endavant per àmplia majoria: no ha rebut cap vot en contra, però sí les abstencions dels sis regidors d'ERC i C's. Ara bé, la proposta del consistori per edificar fins a una trentena de cases en terrenys a tocar de la torre Alfons XII ha topat amb l'oposició dels veïns de Torre Gironella. Durant el ple, han llegit un manifest on demanen a l'Ajuntament que "no reubiqui" en aquesta zona els afectats pels enderrocs a les Pedreres, perquè el barri ja està prou edificat i hi haurà "problemes de convivència". D'altra banda, el ple també ha tirat endavant la nova ordenança dels clubs de cànnabis. Entre d'altres, el redactat concreta que aquests locals no podran subministrar més de 3 grams de marihuana per persona al dia. La proposta ha rebut l'aval de l'equip de govern i els quatre regidors de la CUP, i l'abstenció de la resta de grups (ERC, C's i el PP). Al ple d'aquest febrer hi havia dos punts de l'ordre del dia que feien referència a les Pedreres. El primer, eminentment urbanístic, era el text refós del pla que ha de servir de full de ruta per tornar a naturalitzar l'espai. Un document que s'ha aprovat per unanimitat, amb els vots de tots els grups del consistori. El segon era el pla social, on es recull l'acord a què ha arribat l'equip de govern per reallotjar les famílies afectades pels enderrocs. En total, s'han de tirar a terra fins a 37 habitatges, que es van construir de manera il·legal en terrenys municipals ara fa més de mig segle. El pla només permet que aquells nascuts abans del 1965 i els seus cònjuges puguin quedar-se a les cases. A la resta, se'ls proposen solucions que passen per rebre una compensació econòmica o bé ser reallotjats. Sigui en una de les cases que s'aixecaran en un solar proper, a la dreta de la torre Alfons XII, sigui en un habitatge social o de protecció dels que hi ha arreu de la ciutat. Grans menjadors davant de carrers estrets Abans de debatre aquest punt, el ple ha donat veu als veïns de les Pedreres i també als de Torre Gironella. El representant dels primers, Luis Amador, ha demanat que les noves cases unifamiliars no siguin entre mitgeres, sinó aïllades, que s'hi puguin reubicar "totes les famílies que ho vulguin" i que el seu menjador sigui "prou gran per poder fer festes, que solem fer durar entre tres o quatre dies, sense que molestem ningú i vingui la policia". La portaveu dels segons, Jana Kunecova, ha llegit un manifest on els veïns s'oposen a què els reallotjaments de les Pedreres es facin al seu barri. El text diu que Torre Gironella és un barri de cases apinyades, "amb carrers estrets", que no té equipaments i que no pot sumar 150 persones més (que són les que es calcula que vindrien de les Pedreres). A més, el text també subratlla que "l'estil de vida" dels veïns de les Pedreres, "amb celebracions fins a altes hores de la matinada en dies laborables" pot suposar "problemes de convivència". Per això, el manifest reclama a l'Ajuntament que els reallotjaments no es facin a Torre Gironella i que, al lloc on s'hi volen aixecar els habitatges, s'hi construeixi "un equipament per al barri". Un primer pas, però molta feina per fer El pla social de les Pedreres ha rebut el suport de l'equip de govern (CiU i el PSC), la CUP i el PP. Però ERC i C's l'han acollit amb recels, i per això s'han abstingut a la votació. Entre d'altres, perquè tot i que valoren el diàleg amb els veïns, sostenen que al pla social hi ha llacunes –per exemple, el desacord amb els de Torre Gironella- i dubtes jurídics (sobretot, al voltant de les expropiacions). "Veiem que el consens no hi és", ha dit la portaveu d'ERC, Maria Mercè Roca, per justificar l'abstenció.  A l'altra banda, la regidora de la CUP, Laia Pèlach, tot i admetre que el pla té "una base jurídica feble", ha volgut posar de relleu que el seu grup hi votava a favor perquè "el consens del plenari donarà força al document". Pèlach també ha dit que el pla dona solució "a una situació anòmala" que es viu a la ciutat des de fa anys.  Per la seva banda, la tinenta d'alcalde de Serveis Socials, Sílvia Paneque, que ha dut les negociacions, ha sostingut que el pla social és "just" i que "pren consciència dels drets adquirits" per la gent que, des de fa més de mig segle, viu al lloc. "Hi havia un problema encallat que avui comença a tenir solució; iniciem un camí que serà llarg per recuperar un espai per a la ciutat", ha dit. Entre la "normalització", l'ambigüitat i l'oposició El ple d'aquest febrer també ha donat llum verda a la nova ordenança que regula l'activitat dels clubs de cànnabis a Girona. Estableix, entre d'altres, que podran dispensar un màxim de 3 grams de marihuana per persona i dia, que l'accés es restringirà a majors d'edat i que als locals no s'hi podrà fer cultiu. En cas d'incompliment de les normes, les sancions que s'imposaran s'estenen entre els 725 i els 3.000 euros. L'ordenança, que s'ha aprovat inicialment, ha rebut el suport de l'equip de govern i de la CUP. La resta de grups (ERC, el PP i C's) s'han abstingut. La regidora de Salut, Eva Palau, ha dit estar "convençuda" que aquesta és una "bona ordenança", fruit del diàleg amb els clubs existents. "És una ordenança que està lluny d'obrir la porta a un major consum de cànnabis a la ciutat; l'existència d'aquests clubs associarà els consumidors, però no serà un punt de comercialització", ha dit Palau, en referència a les restriccions que s'imposen per accedir-hi.  En la mateixa línia també s'ha pronunciat el regidor de la CUP Lluc Salellas, que ha dit que el redactat "normalitza i ajuda a no estigmatitzar" una realitat, la d'aquests clubs socials, "que existeix i és legal". Salellas, però, sí que ha lamentat certa "incongruència" per part de l'equip de govern, perquè per una banda regula l'activitat dels clubs, però per l'altra posa "molts impediments" perquè se n'obrin a Girona. Per part dels opositors, sobretot el PP i C's, han retret que l'ordenança "és ambigua", perquè al costat del consum de cànnabis per finalitats terapèutiques, també s'hi posa el lúdic. "No ens enganyem, l'ús terapèutic és només un part del consum d'aquesta substància", han criticat els dos grups.  Comissió d'AGISSA i acollida de refugiats El ple de l'Ajuntament de Girona també ha aprovat crear la comissió tècnica que ha de dur el control de l'activitat de l'empresa mixta Aigües de Girona, Salt i Sarrià de Ter (AGISSA). Formada per quatre membres, s'encarregarà de controlar les obres i les instal·lacions de la firma, i emetre un informe semestral sobre l'activitat d'AGISSA. El primer s'ha d'entregar abans del 31 de març. La creació de la comissió forma part de l'acord a què van arribar l'equip de govern, ERC i la CUP per municipalitzar el servei d'aigües quan s'acabi la concessió –l'any 2020- sempre i quan aquesta sigui la millor opció. L'alcaldessa Marta Madrenas, en aquest sentit, ha subratllat que els informes que emeti la comissió permetran "tenir aquelles dades imprescindibles" de l'activitat d'AGISSA, que permetin "reflexionar" sobre el seu futur. Per últim, al principi del ple, i de manera inesperada, Madrenas ha pres la paraula per mostrar el suport del consistori a la campanya d'acollida als refugiats 'Casa nostra, casa vostra'. I aprofitant l'avinentesa, l'alcaldessa ha criticat les traves que posa l'Estat perquè la ciutat aculli refugiats. Madrenas ho ha exemplificat amb un cas concret: el d'una siriana d'11 anys que està en un camp de refugiats a Tessalònica, que necessita ser operada d'una malformació al llavi. "Hem mogut cel i terra per portar-la aquí, pagant el trasllat i la manutenció de la família, i la Generalitat estava disposada a assumir els costos de l'operació", ha dit l'alcaldessa de Girona. "I sabem que tant el Govern com Càritas han demanat a l'estat espanyol que fes allò que pogués per dur la família aquí, i no en tenim resposta; nosaltres som país i ciutat acollidora, per tant, reclamo a l'Estat que ofereixi solucions per donar a aquesta nena i a la seva família una llar digna", ha conclòs Marta Madrenas.

Summary: El ple de Girona aprova el pla per reallotjar les famílies de les Pedreres amb l'oposició dels veïns de Torre Gironella


L'exèrcit desinfectarà dissabte un centre de menors de Badalona, segons han confirmat fonts del Departament de Treball, Afers Socials i Famílies, que han indicat que l'equipament ho havia demanat a través de la delegació del govern espanyol a Catalunya, i la Generalitat ho ha autoritzat. També ho havia plantejat l'Ajuntament. Des d'Afers Socials han remarcat que s'estan posant en marxa diversos contractes de neteja grans per actuar de manera més ràpida a les residències, però mentrestant s'està coordinant amb diferents actors, entre ells l'exèrcit. La Unitat Militar d'Emergències també ha netejat la residència Ítaca d'Arenys de Mar, segons ha pogut saber l'ACN. (Aquesta notícia actualitza l'anterior sobre el mateix tema amb més informació) El departament assegura que es mobilitzaran tots els recursos que estiguin a l'abast, perquè per davant de tot hi ha el sentit de responsabilitat i protegir la ciutadania més vulnerable.

Summary: ACTUALIZACIÓ:El Govern es coordina amb l'exèrcit per desinfectar un centre de menors de Badalona


El Parlament insta el Govern a no renovar els concerts a escoles que segreguen per sexe amb el vot a favor de JxCat, ERC, comuns, PSC i CUP, el vot en contra del PPC i del diputat d'Units per Avançar Ramon Espadaler, mentre que Cs s'hi ha abstingut. D'altra banda, també s'ha aprovat un altre punt de la moció presentada per la CUP que demana a l'executiu català que "revisi, qüestioni, modifiqui o elimini, si s'escau, els decrets de direccions, plantilles i d'autonomia de centres". Aquest últim punt ha estat aprovat amb els vots a favor de Cs, PSC-Units, comuns i CUP, el vot en contra de JxCat, PPC i el diputat d'Units per Avançar Ramon Espadaler, mentre que ERC s'hi ha abstingut.  El text aprovat també vol que es garanteixi que en el proper curs escolar 2019-2020 s'apliqui un nou decret que reguli l'admissió de l'alumnat i que estableixi la proporció màxima d'alumnes amb necessitats educatives específiques.  Entre les mesures aprovades, també destaca la reclamació perquè el Govern incrementi les hores per desdoblaments i coordinacions entre professionals, incrementar el temps per a les tutories i atenció a les famílies, una baixada generalitzada de ràtios, així com un increment de plantilles per atendre l'increment d'alumnat i per a l'escola inclusiva.

Summary: El Parlament insta el Govern a revisar diversos decrets i no renovar els concerts a escoles que segreguen per sexe


El Sónar 2017 ha ampliat la seva programació amb la incorporació de nous artistes que se sumen als ja anunciats Justice, Nicolas Jaar, Moderat, Eric Prydz, De La Soul, Nosaj Thing + Daito Manabe, Nina Kraviz, Clams Casino, Fat Freddy's Drop, The Black Madonna, Amnesia Scanner, Cashmere Cat, Damian Lazarus, Forest Swords, GAIKA, Kinder Malo & Pimp Flaco, LCC, Nadia Rose, Soulection, Stööki Sound i Tommy Cash. Entre els nous confirmats en aquesta 24a edició del festival destaquen el californià Anderson .Paak, el veneçolà Arca, el també californià DJ Shadow i els belgues Soulwax. Anderson .Paak és la nova sensació de la música negra actual, està nominat a dos Grammys pel seu disc ‘Malibú’ que presentarà en directe acompanyat de la seva banda The Free Nationals. El músic i productor Arca també oferirà el seu nou treball, que és a punt de publicar-se, i que el definirà com un artista encara més complex i evolucionat.  El festival també comptarà amb l'esperat retorn de DJ Shadow després de sis anys sense publicar àlbum. Combinarà en un concert visual els nous temes del recent ‘The Mountain Will Fall’ amb els grans èxits de ‘Endtroducing…’, el seu mític disc de debut, que acaba de complir 20 anys. I Soulwax, la banda dels germans Dewaele presentaran el seu nou disc després de més d'una dècada amb un format de set músics -entre ells tres bateries-. A més, altres quatre productors de sòlida trajectòria presentaran els seus nous treballs al festival: el britànic Clark, puntal del segell Warp, amb un nou àlbum i un xou visual en el qual l’acompanyaran dos performers; el francès Vitalic oferirà el recent àlbum “Odissey”, amb un xou d'espectacular disseny escènic; i els joves ja reconeguts Evian Christ i Lunice, tots dos a punt de treure els seus esperats LP de debut i amb nous xous a l'alçada del seu prestigi. El festival presentarà en exclusiva la première europea del nou projecte de Carl Craig ‘Versus Synthesizer Ensemble’ amb un grup de músics d'alt nivell, en el serà present el prestigiós pianista Francesco Tristano. Aquest xou encapçala la programació de l'escenari SonarLab el dissabte al Sónar de Nit, comisariada per Resident Advisor, la plataforma on-line més influent de l'electrònica mundial. Al costat d'ell també hi seran presents els tàndems de discjòqueis Daphni (alter ego de Caribou) & Hunee i Marcel Dettmann & Dr Rubistein, el trio de UK garage t d q, o el duo americà de culte underground Beautiful Swimmers, entre altres. Com és habitual el festival comptarà amb els millors discjòqueis. Al Sónar de Nit tindrà lloc l'exclusiu set del refinat productor britànic Jon Hopkins i de dos mestres de les grans pistes, l'italià Marco Carola i la canadenca Heidi. I al Sónar de Dia es podrà gaudir de tres dels selectors de culte més estimulants i heterodoxos del panorama internacional: el duo escocès Optimo, el noruec Prins Thomas i l'alemanya Lena Willikens. El nou ‘grime’ i ‘hip-hop’ britànic tindrà una especial presència en l’edició d’aquest any i en aquesta línia se sumen tres nous artistes: el jove i prometedor MC de grime AJ Tracey; el més veterà Giggs, un dels noms més sòlids de l'escena rap de Londres; i Benji B, locutor estrella de la BBC Radio 1 i selector de luxe, amb un set en el qual sonaran temes exclusius i el millor de l'escena UK actual. En les pròximes setmanes s’anirà completant la programació del festival, que comptarà amb més de 130 actuacions repartides en els vuit escenaris de Sónar de Dia i Sónar de Nit. Aquest dijous Sónar+D obre una convocatòria excepcional per participar aquest any a l’Startup Garden powered by Migration, una oportunitat per 30 ‘startups’ especialitzades exclusivament en indústries creatives -música, vídeo, art, disseny, maquinari o realitat virtual- d'accedir a inversors d'alt rang disposats a invertir fins a 3 milions d'euros. A més, les startups finalistes podran mostrar els seus projectes al Sónar+D davant un públic potencial de 50.000 assistents.

Summary: Anderson .Paak, Arca, DJ Shadow i Soulwax se sumen a la programació del Sónar 2017


El president de la Generalitat, Quim Torra, ha trucat al líder del PSOE, Pedro Sánchez, a les 9:45 hores del matí d'aquest dilluns. Tal com ha pogut saber l'ACN de fonts de Presidència, la Moncloa ha respost que el cap de l'executiu espanyol en funcions no podia respondre perquè estava reunit. Torra continua insistint en parlar per telèfon amb Sánchez. La cap de llista de JxCat al Congrés, Laura Borràs, ja va dir ahir a la nit que espera que si avui Torra tornava a trucar Sánchez tingués més sort que fins ara. El president del Govern manté l'aposta pel diàleg, també després del resultat de les eleccions del 10-N. El president de la Generalitat ha fet diverses trucades al líder socialista des de la sentència del Suprem del 14 d'octubre, però mai ha rebut resposta. Tampoc hi va haver contacte quan Sánchez va visitar Barcelona el 21 d'octubre. Aquest matí la pròpia Borràs ha dit a Sánchez que una manera de fer "autocrítica" és "cedir el pas". La líder de JxCat a Madrid ha exigit "responsabilitat" al president espanyol en funcions, a l'expectativa de si Sánchez mostra "alguna millora" i demostra capacitat de diàleg i negociació, després del 10-N: "Té un problema greu de percepció de la realitat", ha deixat anar Borràs, en roda de premsa.

Summary: Torra torna a trucar a Sánchez però Moncloa respon que el líder del PSOE està reunit


El foc, situat prop de l'Hospital Germans Trias i Pujol, va calcinar 6,5 hectàrees ACN Badalona.-Quatre dotacions dels Bombers de la Generalitat remullen aquest dimarts al matí la zona afectada per l'incendi forestal que va cremar aquest dilluns a la tarda a la Serralada de Marina, al terme municipal de Badalona i a prop de l'Hospital Germans Trias i Pujol, tot i que el seu funcionament no es va veure afectat ni es va haver de fer cap evacuació. Segons les estimacions dels Agents Rurals, les flames van calcinar 6,5 hectàrees de vegetació. En les tasques d'extinció, hi van arribar a treballar 23 dotacions, 6 de les quals aèries. El foc es va donar per controlat aquest dilluns al vespre, tot i que encara no està extingit. A banda de les unitats de Bombers han actuat al lloc dels fets tres dotacions d'Agrupacions de Defensa Forestal (ADF), quatre dels Mossos d'Esquadra, tres dels Agents Rurals i una ambulància del Sistema d'Emergències Mèdiques (SEM).

Summary: Quatre dotacions dels Bombers remullen la zona afectada per l'incendi forestal de Badalona


La direcció de RTVE i els representants dels treballadors han arribat a un acord aquest dimecres en virtut del qual es desconvoca la vaga general prevista per al 22 de desembre i les aturades parcials dels dies 31 de desembre i 8 de gener. En la negociació del III Conveni Col·lectiu les parts s'han compromès a establir una disposició transitòria perquè la jornada de treball s'adapti "de forma automàtica" a la millor possible que amb caràcter general disposin les lleis de pressupostos generals de l'Estat. Si no hi hagués aquesta regulació, es retornaria a la jornada laboral anterior a aquest conveni col·lectiu. També s'han compromès a millorar la conciliació familiar el 24 i 31 de desembre, que es podran substituir per altres dates si coincideixen amb dissabte o diumenge. La direcció de RTVE considera que és un acord "favorable" als interessos dels treballadors i la corporació, i es congratula del fet que hagi estat possible una "entesa" amb la part social.

Summary: Desconvocada la vaga i les aturades a RTVE


L’Estat espanyol té l’esperança de vida més elevada de tota la Unió Europea, amb 83,3 anys, i és el tercer amb menys morts prematures entre les persones en edat de treballar, segons un estudi publicat aquest dimecres per la Comissió Europea i l’Organització de Cooperació i Desenvolupament Econòmic (OCDE). Mentre que a la Unió Europea moren de mitjana 201 persones per cada 100.000 habitants d’entre 14 i 64 anys, a Espanya la xifra es redueix a 142, i només la milloren a Suècia (138) i Xipre (116). Tot i que Espanya és entre els països amb menys morts per infarts, és el vuitè en morts per malalties respiratòries. L’informe de la CE i l’OCDE assenyala que a la Unió Europea hi ha un total de 50 milions de persones que pateixen algun tipus de malaltia crònica, i que cada any més de mig milió de ciutadans en edat de treballar moren prematurament, el que suposa un cost de 115.000 milions d’euros a l’economia.  A Espanya, l’informe indica que l’any 2013 van morir prematurament 38.000 persones per malalties de tipus crònic. La xifra, en termes absoluts, situa l’Estat com el setè amb més morts, però perquè té una població molt més elevada que d’altres països membres. A nivell proporcional, és a la cua en morts prematures, tercer, per darrere de Xipre i Suècia. Pel que fa a la causa de mort, Espanya és el quart estat membre amb menys morts per càncer o el quart amb menys víctimes d’un infart. En canvi, però, és el vuitè amb més morts per malalties de caire respiratori.  Pel que fa a les persones amb malalties cròniques, l’estudi constata que Espanya és l’únic estat de tota la Unió Europea on aquests ciutadans, quan treballen, agafen menys la baixa que els que no pateixen cap malaltia crònica. Amb tot, menys d’un 60% de les persones amb una malaltia crònica a Espanya treballen, una xifra que se situa per sota del 40% entre les que pateixen més de dues malalties cròniques. Espanya és, també, el país amb més atur entre les persones afectades per aquest tipus de malalties.  Despesa en sanitat Segons l’informe de la CE i l’OCDE, Espanya és el quinzè estat europeu que menys gasta en despesa sanitària per càpita, amb 2.366 euros, situant-se per sota de la mitjana europea, de 2.781. A nivell de despesa sanitària en relació al PIB, Espanya és el setzè estat per la cua, amb un 9%.  Envelliment i natalitat L’estudi també indica que l’Estat té un 18,5% de població de més de 65 anys, jubilada, una xifra que el 1960 era només del 8,2%. La mitjana europea és del 18,9%, mentre que a Alemanya el percentatge d’avis es dispara al 21% i a França al 20,3%. Pel que fa a la natalitat, les dones a Espanya tenen de mitjana 1,32 fills, una xifra que arriba a l’1,52 al conjunt de la UE i que a França, per exemple, se situa a l’1,98.

Summary: L’Estat espanyol té la major esperança de vida de la UE i és el tercer amb menys morts prematures


L'emissora de la Corporació Catalana de Mitjans Audiovisuals (CCMA) iCat estrena aquest diumenge, a les nou de la nit, 'Adolescents iCat', un espai audiovisual destinat als anomenats 'millennials' i a la generació Z que també s'emetrà a Youtube. El programa tindrà convidats de referència per al públic jove i abordarà qüestions com internet, la sexualitat, el bulling, l'alimentació o l'amistat, entre d'altres. L'espai estarà presentat pel periodista Roger Carandell i els instagramers Juliana Canet i Joan Grivé, i entre els col·laboradors habituals tindrà noms populars a les xarxes socials  com els de Pol Gise o Long Li Xue. També hi haurà convidats, que per a la primera edició seran els actors Marcos Franz i Pol Hermoso, de la sèrie de TV3 'Merlí'. El director de Catalunya Ràdio, Saül Gordillo, ha destacat el "compromís" de l'emissora per "arribar a nous públics" i per dotar el canal de música i cultura "d'uns continguts que no tenia en l'entorn digital".  Gordillo també destaca el caràcter refrescant del nou programa: "Amb 'iCatKids' ja ens dirigim a la franja infantil i als pares, i amb 'Adolescents iCat' posem una proposta innovadora al servei d'una franja d'edat que no teníem coberta, incorporant nous continguts de les xarxes a l'antena i projectant alhora les marques iCat i Catalunya Ràdio entre els joves".

Summary: Catalunya Ràdio estrena 'Adolescents iCat', aposta pels 'millennials' i la generació Z


El líder del PPC demana a Torrent que “desautoritzi” la possibilitat que una assemblea d’electes prengui el protagonisme polític perquè seria “un descrèdit” per al Parlament ACN Madrid.-El president del PPC,  Xavier Garcia Albiol, ha considerat aquest dimecres, des del Senat, que les propostes que estan fent-se públiques i que podrien centrar les negociacions entre els independentistes per investir el candidat de JxCat, Carles Puigdemont, són “pallassades”. Per al popular, per exemple, que una assemblea d’electes tingui cap paper rellevant en la investidura suposa “una solemne pallassada amb caràcter fortament antidemocràtic”. El dirigent popular ha demanat al president del Parlament, Roger Torrent, que desautoritzi la proposta “perquè pretén assumir competències del Parlament i significa un pas més cap al descrèdit de les institucions catalanes”. “No ens estranya que Carles Puigdemont només vulgui reunir-se amb els quals li riuen les gràcies, però les institucions catalanes han d'estar per sobre de personalismes i pallassades”, ha assegurat.  En aquest sentit, el líder del PPC ha assegurat que “qui ha de posar límit a aquestes irresponsabilitats és precisament el president del Parlament”. A més, ha explicat que propostes com ‘assemblea d’electes “ens acosten més al model de Maduro a Veneçuela, amb assemblees paral·leles, que no a una democràcia europea”. García Albiol ha advertit també que “això pot tenir una sèrie de conseqüències jurídiques i legals, conseqüències basades en la usurpació de funcions del Parlament i la malversació de recursos públics”. “Per això demanem que si aquest atac a les institucions democràtiques segueix endavant, des dels àmbits legals es prenguin accions”, ha afegit. En aquesta línia, ha preguntat “qui està pagant la broma, d'on surt els diners per desplaçar gent a Brussel·les i organitzar tant de numeret”. Sobre l'informe dels lletrats del Parlament, el president del PPC ha manifestat que segueix “a l'espera” però ha remarcat que la cambra està “ja moltes setmanes aturada”. “No és assumible ni presentable, per això demanem que la candidata que va guanyar les eleccions es present a la investidura i tindrà el suport del PP”, ha dit.

Summary: Albiol qualifica de “pallassades” les propostes per investir Puigdemont


Vuit militants d'Arran s'han assegut aquest dilluns al banc dels acusats per suposadament participar dels aldarulls d'una manifestació l'1 de maig del 2016 a Barcelona, que va acabar amb destrosses a diversos establiments comercials i pintades a les parets, pel qual la fiscal demana 3 anys de presó i 15 mesos de multa. Els vuit joves, que només han respost les preguntes dels seus advocats, han negat els fets davant el jutge. Durant la primera sessió de la vista oral han declarat també tres agents dels Mossos d'Esquadra que van participar en les identificacions dels joves. Precisament aquest procés ha estat criticat per Arran i la defensa dels nois, que consideren que es van fer a través de ''fitxers policials il·legals'' per la qual cosa qualifiquen el judici de ''polític i ideològic''. Set dels vuit encausats han defensat, en el judici, que no havien participat en aquests fets, ni els havien encobert, així com que tampoc no havien estat mai identificats per la policia ni detinguts per cap altre delicte. Només un d'ells ha reconegut haver estat jutjat per un delicte de faltes que va acabar amb l'absolució. Les defenses dels acusats han centrat l'interrogatori en aquestes qüestions ja que els membres d'Arran denuncien que les identificacions no es van durant la manifestació sinó a través de les imatges, la primera, i a través de relacionar les persones a partir de les imatges de videovigilància. La primera sessió del judici, que ha tingut lloc aquest dilluns, ha comptat amb el testimoni de tres agents de policia. Un d'ells, el que va dirigir la instrucció, ha explicat que la manifestació no havia estat comunicada a l'administració competent i que es va detectar com un grup dels assistents en protegia un altre per poder tapar-se i actuar ''encaputxats''. L'agent ha relatat que les identificacions es van fer després de visionar les imatges enregistrades per les diferents càmeres de seguretat i a través del sistema informàtic de la policia i a partir de fotografies extretes de les xarxes socials, tal com li ha fet explicar la defensa.  Durant aquest interrogatori, un dels advocats de la defensa ha qualificat aquest arxiu d'''arxiu polític'', una declaració que no ha agradat al president del tribunal, qui li ha demanat que no fes servir aquesta expressió perquè d'això no se'n pot extreure, ha justificat, que s'hagin ''vulnerat drets''.  Els altres dos agents que han testificat aquest dilluns van ser presents a la manifestació i han explicat el procediment que van fer servir els joves per rodejar els manifestants que es van encaputxar abans de procedir a trencar vidres de com a mínim, dos establiments comercials del Portal de l'Àngel.  També han declarat dos treballadors de la botiga de Movistar del carrer Fontanella, que han corroborat el trencament de vidres tot i no ser presents a l'establiment aquell dia, que era festiu, i el cap de l'empresa de seguretat que ha explicat que va sentir sorolls des de la seva posició quan van començar els aldarulls i va veure encaputxats rodejats per una vintena de companys, però que no ha pogut precisar si aquests portaven martells o altres objectes.  La fiscal els acusa de delictes d'ordre públic pels quals demana tres anys de presó per a cadascun d'ells, i una multa de 5.400 euros per un delicte de danys, a més d'una indemnització per Movistar de 9.650 euros, pels desperfectes que s'hi van produir. El ministeri públic considera que els vuit acusats van actuar per fer un cercle al voltant dels encaputxats perquè aquests poguessin actuar i no poguessin ser identificats. Suport als encausats Un grup de persones s'ha concentrat davant l'Audiència de Barcelona a primera hora d'aquest dilluns per donar suport als joves. En declaracions als mitjans, la portaveu d'Arran, Adriana Roca, ha assegurat que es tracta d'un ''judici polític'' i que les identificacions a través de fitxers policials responen a una ''persecució ideològica'' d'unes persones que es porten a judici per defensar ''els drets col·lectius de la classe treballadora, per organitzar-se i per ser militants''.  L'advocat d'una part d'aquests joves, David Aranda, ha qualificat de ''bastant preocupant'' el cas dels vuit militants perquè considera que és un ataca a la llibertat de manifestació i ideològica. Considera també que la pena que es demana és ''del tot desproporcionada'' i creu que respon a la voluntat de fer que ''la gent s'ho pensi dues vegades'' abans de participar en manifestacions.  La candidata a l'Ajuntament per la CUP, Anna Saliente, i la diputada Maria Sirvent, així com Vidal Aragonès també han donat suport als encausats.

Summary: Els vuit militants d'Arran acusats de desordres públics l'1 de maig del 2016 a Barcelona neguen els fets davant el jutge


L'exvicepresident del Govern, Oriol Junqueras, ha afirmat que no veu "dreceres" per assolir la independència sense un referèndum pactat. El president d'ERC ha respost les preguntes del programa 'Els matins' de TV3 des de la presó de Lledoners, i el programa les ha llegit aquest dilluns al matí. Junqueras també assegura que no veu "cap benefici" a un hipotètic avançament electoral a Catalunya. L'exconseller d'Economia també dona per fet que no tindrà un judici "just" i subratlla que no demanarà l'indult si rep una sentència condemnatòria perquè es considera innocent.

Summary: Junqueras diu que no veu "dreceres" per assolir la independència sense un referèndum pactat


En l'actual escenari polític que es viu a Catalunya i a l'estat espanyol, ''sens dubte'' que un govern ''unionista'' a la Generalitat estaria ''més en línia en l'articulació política que tenim a Espanya'', segons ha assegurat Joaquim Gay de Montellà, president de la patronal Foment. En una entrevista a 'El matí de Catalunya Ràdio', Gay de Montellà ha reclamat que el govern espanyol es posi a treballar en l'elaboració d'uns pressupostos i que les formacions polítiques que poden constituir un govern a Catalunya el constitueixin el més aviat possible perquè s'arrosseguen més de dos mesos sense Executiu. En relació amb les previsions de l'economia per aquest 2018, Gay de Montellà ha afirmat que l'economia ''serà molt bona'' aquest any on es veurà que el PIB espanyol torna a créixer a l'entorn del 3%.  El president de Foment ha assegurat que la Generalitat intervinguda amb l'article 155 en el dia a dia ''ha funcionat'' però ha advertit que es necessita un Govern amb consellers i un Executiu que posi en marxa programes i actuacions adequades al nou escenari econòmic que s'aproxima per la prevista pujada de tipus d'interès.  L'empresari manté la seva defensa del 'Pacte Fiscal' que va posar Foment sobre la taula l'any 2012 i ha afirmat que aquesta proposta ''ha de formar part de la negociació'' que s'ha d'obrir entre Catalunya i Espanya en els pròxims mesos.  Per Gay de Montellà, un cop el govern espanyol faci els seus deures i aprovi els nous pressupostos general de l'Estat i el Govern català estigui constituït, en el pròxim període del dos mesos, serà el moment per ''iniciar'' de nou aquest diàleg.  Gay de Montellà ha assegurat que en els últims tres mesos no ha mantingut cap conversa ni amb el president de la Generalitat, Carles Puigdemont, cessat per l'aplicació de l'article 155, ni amb el també cessat vicepresident del Govern, Oriol Junqueras.  En relació amb les previsions de l'economia espanyola i catalana, el president de Foment s'ha mostrat convençut que l'activitat econòmica ''serà molt bona'' i el PIB espanyol tornarà a créixer a l'entorn del 3% perquè els ''vents de cua continuen sent favorables''. Tot i això, Gay de Montellà considera que és molt necessari que el govern espanyol aprovi els pressupostos de l'Estat per aquest 2018 per assegurar les inversions.    En relació amb el conflicte amb la Cecot i el seu president Antoni Abad, Gay de Montellà ha manifestat que es tracta d'una ''col·lisió'' d'actuacions que superen els àmbits territorials que l'organització Cecot té assignats.

Summary: Gay de Montellà: ''Un Govern 'unionista' estaria més en línia amb l'articulació política que hi ha a Espanya''


La portaveu d'ERC, Marta Vilalta, ha assegurat aquest dilluns que els republicans volen que el judici al Suprem contra els dirigents independentistes processats per l'1-O serveixi per acusar l'Estat d'una "persecució judicial" a l'independentisme. "S'està perseguint un moviment polític per la via judicial i repressiva quan és del tot legítim", ha afegit. En roda de premsa a la seu del partit, Vilalta ha assegurat que pretenen doncs "asseure l'Estat al banc dels acusats" per produir un "efecte boomerang" de la causa de l'1-O, i ha afegit que en aquesta línia es concreten els escrits de la defensa i les declaracions dels presos davant del tribunal.  Així doncs, ha explicat que basaran la seva argumentació en tres pilars centrals. El primer, és defensar la "legitimitat i la legalitat" del seu projecte polític els últims anys; en segon lloc, rebutjar els delictes de què s'acusa els processats –"fer un referèndum no és cap delicte" i "no hi ha ni hi haurà violència"-; i el tercer, acusar les institucions de l'Estat i la justícia espanyola de voler "eliminar" l'independentisme amb una "vulneració flagrant dels drets".

Summary: ERC vol acusar l'Estat d'una "persecució judicial" a l'independentisme durant el judici per l'1-O


La plantilla de la Guàrdia Urbana de l'Hospitalet de Llobregat s'ampliarà amb 24 nous agents d'aquí al segon semestre de l'any vinent. Cinc de les places s'han cobert amb agents en actiu d'altres policies locals que ja han pres possessió del càrrec i els 19 restants ho faran el mes de juny de l'any vinent un cop finalitzin la seva formació bàsica a l'Escola de Policia de Catalunya. Mentre duri el curs de formació, aquests agents faran pràctiques a la ciutat en diversos esdeveniments operatius com ara les campanyes de Tots Sants, Nadal o la Cavalcada de Reis per anar adaptant-se al cos i a la ciutat. Amb les noves incorporacions la plantilla de la Guàrdia Urbana de l'Hospitalet se situarà en els 394 agents.

Summary: La Guàrdia Urbana de l'Hospitalet de Llobregat amplia la  plantilla amb 24 nous agents


La metàstasi en cervell és freqüent en el càncer de mama i una de les causes més comunes de les morts per càncer. Per arribar fins al cervell, les cèl·lules del càncer de mama han de migrar des del tumor on es van originar, entrar al torrent sanguini i creuar una altra barrera que protegeix de forma especial el cervell de manera que la majoria d'elles mor abans d'implantar-se al cervell. Per envair el cervell, doncs, cal que les cèl·lules compleixin un seguit d'alteracions mecàniques, com ara l'alliberament de proteïnes que permeten desfer les barreres, i aquest és el cas de les cèl·lules de càncer de mama que metastatitzen en el cervell, que necessiten unes proteïnes, les serpines, que anul·len les defenses naturals del cervell i permeten el creixement del tumor a la nova localització Un estudi del Laboratori de Fisiologia Molecular del Departament de Ciències Experimentals i de la Salut de la Universitats Pompeu Fabra (UPF), liderat per Miguel Ángel Valverde, han identificat que un nivell baix de la cadena Piezo2 dificulta la secreció de serpinas, la invasió i la proliferació, mentre  que un nivell alt les afavoreix.  L'objectiu dels investigadors era esbrinar de què depèn que les cèl·lules del càncer de mama que produeixen metàstasi al cervell alliberin les serpinas, i han descobert que el mecanisme que fa possible aquesta metàstasi.  El treball, realitzat amb cultius cel·lulars de càncer de mama, va analitzar la presència de nombrosos canals iònics que poguessin servir per explorar l'entorn físic de les cèl·lules i va descobrir que les cèl·lules de càncer de mama que específicament metastatitzen en cervell presenten nivells més alts del canal Piezo2, que les cèl·lules que no presenten predilecció per aquest lloc de metàstasi.  Els canals iònics són portes selectives a través de les quals els ions entren i surten de la cèl·lula. En els canals Piezo, la seva obertura permet el flux de calci quan la cèl·lula detecta canvis en la rigidesa de l'entorn, o quan aquesta travessa espais excessivament estrets.  Per això, l'estudi podria servir per convertir els canals en l'objectiu de nous fàrmacs que disminueixin el risc de metàstasi.  La investigació ha estat finançada, entre altres fonts, pel Ministeri d'Economia i Competitivitat, Fons FEDER i el Programa Maria de Maeztu per a les unitats d'excel·lència en investigació i desenvolupament.

Summary: Descoberta una peça clau per envair i generar metàstasi en el cervell


El secretari d'organització del PSC, Salvador Illa, ha assegurat que amb la convenció del PP d'aquest diumenge a Madrid, els populars "caven la seva pròpia tomba". En roda de premsa aquest dilluns després de la comissió permanent de la formació, Illa ha constatat que s'ha confirmat la "radicalització" del PP cap a postures de "dreta extrema" i ha criticat que aquest fet més que "frenar" Vox "n'augmenta les seves possibilitats". "El PP està cavant la seva pròpia tomba amb les posicions que han ratificat a la convenció del cap de setmana", ha sostingut. D'altra banda, el socialista ha emplaçat el Govern a "regular" el sector del taxi i els VTC, "evitar la competència deslleial" i la utilització de les noves tecnologies per "vulnerar les obligacions fiscals".

Summary: El PSC creu que el PP "cava la seva pròpia tomba" amb l'"aposta" per postures de dreta extrema


Jordi Turull, Jordi Sànchez i Josep Rull s'han acomiadat aquest dijous del Parlament, en la primera sessió en què ja no són diputats de la cambra catalana després d'haver deixat l'acta per accedir al Congrés. Ho fan fet amb tres cartes llegides en el ple d'aquest dijous en què destaquen "l'honor" i la "gratitud" d'haver ocupat l'escó, a més del "desig" pel dret a l'autodeterminació i de la independència de Catalunya. El president del Govern, Quim Torra, ha estat l'encarregat de fer la lectura de la carta de Turull, que ha recordat els 15 anys que ha estat diputat al Parlament, la "tristor" que suposa deixar l'acta i la voluntat per assolir "de manera pacífica i democràtica" la independència de Catalunya. Des de l'hemicicle ho han seguit les dones de Turull i Sànchez, acompanyades de la diputada de JxCat al Congrés Laura Borràs. En la seva carta, Turull destaca que els 15 anys que ha ocupat l'escó han estat de "gran intensitat personal i política" i que li han "marcat la vida". A més, ha destacat que malgrat la seva situació de presó al seu cor "només hi ha espai per la gratitud i el compromís". "No hi cap ni una unça de ressentiment ni de rancúnia cap a ningú. Ha estat massa alt l'honor i tanta la feina feta que no deixaré desdibuixar-ho per episodis puntuals poc edificants que s'hagin pogut produir", ha argumentat Turull, que diu que deixa la cambra catalana "amb un enorme sentiment d'enyorança" després de tants anys d'activitat parlamentària. Turull també ha traslladat al president del Parlament, Roger Torrent, que li hauria agradat presentar la carta de renúncia "personalment, a l'hemicicle, com és tradició, per una qüestió de cortesia i de respecte a la cambra", però que la presó preventiva "per haver estat justament lleial al mandat del Parlament" li ho ha impedit.  Per la seva banda, Jordi Sànchez, en una carta que ha llegit Albert Batet, ha apuntat que marxa del Parlament "amb certa tristesa per no haver pogut ocupar ni un sol dia l'escó". "Marxo trist però no abatut i menys encara vençut en la defensa dels meus ideals", ha reivindicat, que ha dit que aspira a que "Catalunya esdevingui un estat independent en forma de República".  En aquest sentit, Sànchez ha expressat el "desig" que "la voluntat del poble expressada a les urnes pugui portar-se a la pràctica" i que "mai més sigui perseguida ni reprimida i que ningú entri a la presó per haver defensat el dret de reunió i un referèndum d'autodeterminació". "Quan tot això ho aconseguim, ens podrem mirar als ulls i dir-nos que aquest temps, malgrat tot, haurà valgut la pena", conclou la missiva. Finalment, Josep Rull, en una carta llegida per la diputada Mònica Salas, ha explicat que deixa l'acta com a diputat després de 21 anys i ho ha fet agraint "el privilegi immens" i recordant els companys de grup, els altres diputats i també els presidents de la cambra catalana al llarg de les darreres legislatures. A més, ha rememorat la seva primera intervenció, el 27 de novembre de 1997, en què expressava l'honor d'adreçar-se al Parlament i en què afirmava estar "convençut" que algun dia el Parlament seria el "d'una nació lliure". "Mantinc amb més determinació que mai aquest ideal compartit, des d'una profunda radicalitat i respecte democràtic", ha reblat. Aquest ha estat el comiat al Parlament dels tres diputats de JxCat empresonats, després que el 9 de maig ja s'acomiadés de la cambra catalana el republicà Oriol Junqueras, en la mateixa situació. Després de la lectura de cada carta, alguns diputats han aplaudit drets, mirant cap a les dones de Jordi Sánchez i Jordi Turull, a l'hemicicle.

Summary: Turull, Sànchez i Rull diuen adeu al Parlament amb "l'honor" d'haver estat diputats i "el desig" per l'autodeterminació


El Tribunal Constitucional ha anul·la el reial decret que es va aprovar per gravar els dipòsit bancaris al 0,03% a tot l'Estat, un tipus inferior al que volien fixar diverses autonomies com el País Valencià o Catalunya. La sentència argumenta que no hi va haver "justificació suficient" per aprovar el reial decret per la via d'urgència i per això declara inconstitucional l'article 124. Això, però, no afecta la llei que es va aprovar posteriorment en convalidació del decret i per tant l'impost dels dipòsits bancaris segueix vigent. El pronunciament de l'alt tribunal, publicat al BOE, deriva d'un recurs d'inconstitucionalitat que va presentar la Generalitat Valenciana. En la sentència, el Tribunal Constitucional considera que el govern espanyol no va justificar pertinentment l'"extraordinària i urgent necessitat" amb què es va aprovar el decret el juliol del 2014, ja que no es van reunir les condicions que estableix la Constitució per poder fer aprovacions d'urgència.  El text jurídic, però, explica que "el pronunciament d'inconstitucionalitat no afectarà les situacions jurídiques consolidades, havent-se de considerar com a tals les establertes mitjançant actuacions administratives fermes o les que, en la via judicial, hagin estat decidies mitjançant sentència amb força de cosa jutjada".  La Generalitat Valenciana va presentar un recurs d'inconstitucionalitat l'octubre de l'any passat al·legant que el decret no hauria d'haver estat d'urgència i que es vulnerava la doctrina constitucional sobre la retroactivitat de les disposicions legals i l'autonomia financera de les autonomies.  El Tribunal Constitucional ha anul·lat en els darrers mesos els impostos sobre dipòsits bancaris que van aprovar la Generalitat Valenciana i la de Catalunya.

Summary: El Tribunal Constitucional anul·la el decret estatal que grava els dipòsits bancaris però no la llei


El Ministeri de l'Interior ha afirmat a través de Twitter que la Guàrdia Civil ha neutralitzat a Barcelona el 'call center' destinat a donar suport tècnic al referèndum d'autodeterminació que s'ha de celebrar aquest diumenge. Interior ha acompanyat la piulada d'un seguit de fotografies de l'espai neutralitzat, un despatx de grans dimensions amb taules, cadires i ordinadors. En una segona piulada, el Ministeri afegeix un vídeo i assegura que la sala que s'hi veu havia de ser utilitzada per gestionar dades electorals i informació després de la consulta. Aquesta actuació se suma a les que la Guàrdia Civil ja ha fet aquest dissabte al Centre de Telecomunicacions i Tecnologies de la Informació (CTTI) i al Centre de Seguretat de la Informació de Catalunya (Cesicat).  Al CTTI hi han entrat per suspendre, per ordre del Tribunal Superior de Justícia de Catalunya (TSJC), 29 aplicacions pertanyents a diferents departaments de la Generalitat que poden ser "susceptibles de ser utilitzades per facilitar la celebració del referèndum de l'1-0". Al Cesicat l'objectiu de la Guàrdia Civil és impedir el vot electrònic, segons ha comunicat aquest cos a través del seu compte de Twitter. Diversos agents s'han personat al Cesicat amb l'ordre judicial de detectar punts de sufragi telemàtic als col·legis electorals de l'1-O.

Summary: Interior afirma que la Guàrdia Civil ha neutralitzat el 'call center' per donar suport tècnic a l'1-O


L’organització de Tarragona 2017 preveu ingressar 1,5 MEUR amb la venda de fins a 200.000 entrades de les diferents competicions i les cerimònies d’inauguració i clausura dels Jocs Mediterranis. Així ho ha assegurat aquest dilluns el tinent d’alcalde coordinador dels Jocs, Javier Villamayor, en resposta a un prec del grup municipal de la CUP en el plenari de l’Ajuntament. Villamayor ha detallat que les entrades de les competicions tindran un cost que oscil·larà entre els 5 i els 25 euros, mentre que els passis de les cerimònies d’inauguració i clausura valdran entre 20 i 60 euros. L’organització confia que la venda online de les entrades es posarà en marxa entre els mesos de gener i febrer.  Davant els dubtes sobre possibles retards en la venda d’entrades, el regidor ha recordat que els Jocs d’Almeria no van iniciar la comercialització fins als mesos d’abril i maig del 2005. La ciutat andalusa va aconseguir ingressar 1,19 MEUR per un total de 158.000 entrades.  El coordinador dels Jocs ha explicat que els termes del pla de comercialització de les entrades ja han estat aprovats per la Fundació Tarragona 2017, un cop fets els càlculs del nombre de bitllets que es reservaran per a atletes, personalitats, patrocinadors i mitjans de comunicació.  Villamayor ha explicat també que s’ha fet un “important treball” per tal d’identificar els grups a aquí s’oferiran grans ‘packs’ d’entrades. La comercialització s’adjudicarà per concurs públic abans de finals d’any amb la previsió que la venda online s’iniciï entre gener i febrer.  A més, ha assenyalat que les principals empreses especialitzades en la gestió de tiquets han manifestat el seu interès. De fet, Villamayor ha apuntat que el sistema ja s’està provant amb el Trofeu Internacional de Gimnàstica Rítmica que se celebrarà a la ciutat el 29 i 30 d’octubre.

Summary: Tarragona 2017 preveu ingressar 1,5 MEUR amb la venda de 200.000 entrades dels Jocs Mediterranis


El periodista Jordi Panyella ha presentat aquest vespre a Madrid el llibre “Salvador Puig Antich, cas obert”, una revisió crítica del cas, a partir de testimonis clau del procés judicial de Salvador Puig Antich, anarquista català, condemnat a mort per un Tribunal Militar franquista el 1974.  Panyella ha explicat que el principal motiu per escriure el llibre ha estat la indignació que va sentir el 2007 quan el Tribunal Suprem va desestimar per segon cop reobrir la causa de Puig Antich, tal i com demanaven les  seves quatre germanes. Panyella, que ha explicat que va sentir una profunda decepció per l’acollida de Catalunya de la resolució del Suprem sentia la “necessitat de treballar per crear un estat d’opinió en contra d’una sentència que és un insult a la memòria de Puig Antich i del poble català. Al costat de l’autor, Merçona Puig Antich, la germana petita del Salvador, ha reconegut que “tot i que sempre costa llegir alguna cosa del Salvador, em va vèncer les ganes de saber què va passar de veritat”. L’encarregat de presentar el llibre ha estat Xato Garante, antic pres polític durant la dictadura de Franco, que ha elogiat el treball de Panyella per “exhaustiu i rigorós, sense cap judici de valor i que demostra que el periodisme d’investigació de qualitat encara existeix”. El diputat d’ERC al Congrés dels Diputats, Joan Tardà, ha criticat el “retrocés en matèria de memòria històrica a l’Estat espanyol durant els últims anys” i ho ha atribuït al PP i al PSOE. Davant d’un centenar de persones en una cèntrica llibreria de Madrid, Jordi Panyella ha explicat que la seva indignació sobre el cas Puig Antich s’explica “per l’actuació del Tribunal Suprem l’any 2007 quan en lloc d’entrar a fons en el cas, es va imposar una majoria política i no jurídica per impedir reobrir el procés judicial”.  L’autor de “Salvador, cas obert” ha dit que amb aquest llibre pretén denunciar el fet que la Sala 5 del Tribunal Suprem, la que va impedir estudiar el cas Puig Antich a fons, “segueixi actuant amb criteri s polítics gràcies a una majoria de magistrats que beu i viu del passat amb una arrel del franquisme. Panyella explica que durant l’elaboració del llibre va conèixer testimonis que no s’havien sentit mai i “i que ajuden a demostrar de manera definitiva el muntatge i la conspiració política del 74”.  El periodista català ha explicat que l’objectiu del llibre és “alçar-se per sobre la por que encara avui molta gent té”. Panyella ha dit que va estar a punt de fer una pel·lícula sobre el llibre amb Carles Balaguer, però “el finançament i la por del testimoni clau a ser gravat ho va impedir”. En aquest sentit ha lamentat que molta gent encara tingui por de parlar del procés i que el que també persegueix amb el llibre és “que ningú més torni a tenir por”.  El diputat d’ERC, Joan Tardà, que ha assegurat que el llibre “atrapa des del primer moment fins a l’últim”, ha explicat que “en els últims cinc anys, la socialització de la memòria històrica ha viscut un retrocés”. El republicà ha demanar que es reconegui que “no hem aconseguit trencar el model d’impunitat espanyol”, tot i que per això “no podem dir que hem fracassat ja que també hem avançat molt”. Tardà ha carregat durament contra el PSOE per redactar una Llei de la Memòria històrica que “manté l’status quo de la il·legalitat franquista”, ja que, assegura, amb la normativa, les sentències del règim dictatorial “son il·legítimes, però no il·legals”.   El futur portaveu de la formació independentista al Congrés ha explicat que “el primer que farà la República de Catalunya és anular la sentència de Lluis Companys”. A més, Tardà ha assegurat que, en un hipotètic Estat català, les víctimes del franquisme “serà troncal”.

Summary: Jordi Panyella presenta el seu llibre sobre Puig Antich per “alçar-nos per sobre de la por”


El sindicat Sigen-USOC, majoritari a la planta de Nissan a la Zona Franca de Barcelona, ha lamentat que la multinacional japonesa hagi decidit deixar de fabricar el Pulsar i l'Evalia, la versió per a passatgers de la furgoneta NV200, per la baixa producció d'ambdós models. En un comunicat, el sindicat acusa Nissan d'haver "abandonat a la seva sort" un model com el Pulsar no invertint en publicitat ni en noves actualitzacions. "És evident que és un contrasentit deixar de fabricar un model que només porta tres anys en producció", afegeixen. A més, el sindicat reclama "un pla industrial creïble i durador" per mantenir els més de 4.000 llocs de feina i un increment de la producticció per mantenir la competitivitat de la planta catalana. "Produir a la meitat de la capacitat instal·lada no és la situació per ser competitius", alerten.

Summary: El sindicat majoritari a Nissan reclama "un pla industrial creïble" per garantir els llocs de feina a la planta de Barcelona


La sala social del Tribunal Superior de Justícia de Catalunya (TSJC) ha donat la raó als treballadors de les ambulàncies de les comarques gironines i l'Alt Maresme i ha anul·lat els canvis en les condicions laborals imposats per l'empresa adjudicatària Transport Sanitari de Catalunya (TSC). La sentència conclou que l'empresa va actuar amb "mala fe" quan va pactar rebaixes de categoria amb una vuitantena d'empleats saltant-se la negociació col·lectiva amb els representants dels treballadors. "Està indubtablement acreditat que l'empresa tenia una estratègia per obtenir la rebaixa de categoria del major nombre de treballadors possible", ressalta. El comitè va interposar el conflicte col·lectiu al·legant que els treballadors s'havien vist coaccionats a acceptar les modificacions. Ara, reclamen que, mentre la sentència no sigui ferma, es retorni a la plantilla la categoria laboral prèvia a l'1 de gener del 2017. El calendari laboral aplicat a partir de principis d'anys queda anul·lat per decisió del TSJC. La sentència estima la demanda interposada pel comitè d'empresa  i declara nul·la la modificació de les condicions de treball imposades per TSC a la plantilla de les ambulàncies. El comitè va decidir interposar la demanda de conflicte col·lecti per impugnar una modificació de les condicions de treball. El representants sindicals asseguren que l'empresa els va aplicar de forma unilateral i sense tenir en compte que les assemblees de treballadors no havien ratificat la decisió. Els canvis afecten uns 80 treballadors de la plantilla que van acabar signant la rebaixa de categoria un a un amb l'empresa i asseguraven que ho havien fet sota coaccions.  La sentència dona la raó als treballadors i resol que l'adjudicatària va actuar amb "mala fe" forçant els empleat a arribar a acords de forma individual obviant així la negociació que mantenien, en paral·lel, amb els representants del treballadors. El tribunal conclou que "indubtablement" l'empresa va traçar una estratègia per aconseguir els seus objectius "al marge de la negociació col·lectiva sobre les condicions de treball".  Per al tribunal, existeix un "vici fonamental" que ha alterat tot el procés fins al punt de considerar-lo nul. "En realitat, s'ha tractat d'una estratègia dirigida a aconseguir una finalitat que no s'havia expressat en la comunicació inicial ni en la memòria que l'acompanyava", exposa la sentència.  La sentència dona per bones les xifres de l'empresa, que justifica les modificacions perquè hi ha una més conductors dels que caldria al servei urgent i, per contra, en falten al no urgent. Tot i això, afegeix que la forma de procedir de l'empresa no s'ajusta a llei perquè ha pressionat els treballadors en comptes de pactar un acord amb el comitè d'empresa.  Segons les xifres de l'adjudicatària, al transport sanitari urgent hi ha 179 conductors més dels necessaris mentre que falten 112 ajudants. Al no urgent, per contra, faltaven 64 conductors i 22 ajudants. Les pressions als conductors del transport urgent van provocar que aquests 80 treballadors acceptessin rebaixar-se la categoria (a ajudants) per evitar que els enviessin a altres llocs a treballar o un canvi en horari passant a ser conductors de trasllats no urgents. La sentència no és ferma i es pot recórrer davant el Tribunal Suprem. Mentrestant, el comitè d'empresa demanen que s'anul·lin ja els canvis a l'espera que el procediment judicial arribi al final.

Summary: El TSJC dona la raó als treballadors de les ambulàncies i anul·la els canvis laborals imposats per l'empresa


Els Mossos d'Esquadra que han participat en l'operació 'Rial' contra el tràfic de substàncies dopants han trobat un gran volum de material a les habitacions dels atletes allotjats a l'hotel de Sabadell. Segons ha explicat el conseller d'Interior, Jordi Jané, s'han registrat sis habitacions en les que s'han trobat anabolitzants, EPO, medicaments il·legals per dur a terme recuperacions endovenoses i més de 60 xeringues utilitzades amb les que, presumptament, s'haurien dopat els esportistes. El dispositiu, com ja ha avançat l'ACN, ha acabat amb dos detinguts, l'entrenador somali Jama Aden i un fisioterapeuta d'origen marroquí. A més, hi ha una tercera persona denunciada per aquests mateixos fets, però tot i que durant el matí s'havia planificat la seva detenció, finalment no s'ha donat. Segons fonts properes a la investigació es tractaria d'un esportista. Jané ha detallat que el Departament d'Interior investigava el presumpte tràfic de substàncies dopants al voltant de l'entrenador somali Jama Aden des de l'any passat, arrel d'una denúncia de l'Agència Espanyola de Protecció de la Salut. Tot i això, el tècnic feia encara més anys que preparava estades d'estiu amb atletes a la cocapital vallesana. El conseller destaca que és la primera vegada que es fa de manera coordinada un dispositiu que combina l'actuació penal, ordenada pel jutjats número 5 de Sabadell pel presumpte delicte de tràfic de substàncies, amb una actuació administrativa en l'àmbit esportiu per esbrinar si els atletes competien dopats. En l'àmbit administratiu s'han fet proves a un total de 27 esportistes concentrats a Sabadell i els resultats es coneixeran en els pròxims dies. D'altra banda, l'actuació penal ha conclòs de moment amb dos detinguts, l'entrenador i el fisioterapeuta, tot i que hi ha una tercera persona denunciada com a responsable també del presumpte de tràfic de substàncies dopants. Es tractaria d'un esportista no olímpic, segons pròximes a la investigació. En total els Mossos d'Esquadra han fet entrades i registres en sis habitacions, on s'han trobat EPO, anabolitzants, medicaments no dopants però il·legals a l'estat espanyol i que s'utilitzen per a recuperacions endovenoses. També hi havia més de 60 xeringues utilitzades amb les que s'haurien dopat els atletes. L''stage' de Sabadell el configuraven un total d'una trentena d'atletes de diferents nacionalitats, principalment africans. Hi ha esportistes procedents de Algèria, Sudan, Aràbia Saudita, República del Iemen, Djibouti, Quatar, Egipte, Etiopia i Gran Bretanya. Els metges haurien fet proves a una vintena dels atletes allotjats a l'hotel.

Summary: Anabolitzants, EPO, medicaments il·legals i més de 60 xeringues en l'escorcoll a l'hotel dels atletes a Sabadell


Qualsevol aspecte musical té la seva traducció matemàtica. I si bé les dues disciplines van agafades de la mà inherentment, el seu potencial acadèmic és lluny d'explotar. L'Esmuc i la UPC posen en marxa la primera titulació conjunta de l'Estat de matemàtiques i música, que compatibilitzarà dos graus fins ara molt exclusius. Ho va comprovar la pianista i matemàtica Laura Farré Rozada, exalumna dels dos estudis, i creadora d'un mètode de càlcul pioner per memoritzar partitures. El resultat, menys hores d'assaig i més seguretat a l'escenari, i per tant, prevenció del pànic escènic. Un exemple del ventall de capacitats que s'obren amb la connexió entre els dos mons. "La infinitat d'oficis que poden sortir d'aquí és bestial", diu Farré a l'ACN. Pocs alumnes se n'han sortit fins ara de graduar-se de la Universitat Politècnica de Catalunya i alhora de l'Escola Superior de Música. Els que ho han fet, amb moltes dificultats per compaginar exàmens, assajos i hores d'estudi. La col·laboració entre la UPC i l'Esmuc –amb només el Regne Unit com a precedent–, neix d'una "inclinació natural" de molts alumnes interessats en els dos camps, que els permetrà graduar-se en cinc anys. "La voluntat per part de les dues institucions és no jerarquitzar els dos estudis. Tots hem sentit a parlar dels beneficis de la música pel rendiment matemàtic, i crec que estem en un moment de transcendir aquesta instrumentalització", ha explicat a l'ACN la directora general de l'Esmuc, Núria Sempere. Al seu parer, el doble grau camina cap a una nova perspectiva de les arts i les ciències: "Formen part d'un mateix tipus de coneixement". Connexió per explorar "Crec que soc la primera persona que utilitza les matemàtiques pel camp de la interpretació, no en el de la composició", afirma la pianista Laura Farré Rozada. Nascuda a Vilanova i la Geltrú el 1990, va compaginar pel seu compte els estudis a la UPC i l'Esmuc, amb moltes traves burocràtiques, i culmina ara la seva etapa de recerca en els dos àmbits amb un doctorat a Londres. La novetat que ha aportat Farré està en aplicar les estratègies que utilitza per resoldre problemes d'enginyeria o mates en millorar la memòria musical.  Aquest mecanisme li permet tocar repertori del segle XX i XXI –més lliure d'estructura, i per tant, més complex de memoritzar- sense partitura. Un mètode que difon arreu del món fent conferències i que somia en què s'apliqui en escoles i conservatoris. Estudis confirmen que el públic no connecta tant amb l'intèrpret quan està llegint una partitura. El músic, però, se sent més segur amb un paper davant. La partitura és, també, una assegurança per evitar el pànic escènic que pateixen molts músics per por d'oblidar-se de la composició.  "El problema és que no s'ensenya als conservatoris com memoritzar eficientment, i cada músic ha de buscar els seus propis mecanismes", argumenta. Tenir estratègies que ajudin a consolidar la memòria fa que el músic se senti més segur amb el que ha de tocar. Simplificar les composicions també permet dedicar menys hores a assajar, perquè es necessita menys temps per memoritzar. "També evites moltes lesions que tenen els músics com tendinitis, que són per un excés de pràctica", assenyala Farré. "El que fa la Laura se'ns apareix com a nou, perquè sempre ha sigut a la inversa: fes molta música que obtindràs molts bons resultats en matemàtiques", opina la directora general de l'Esmuc. La recerca pionera de Farré Rozada és un exemple de les potencialitats per explorar en els dos camps. Noves professions No només la interpretació, sinó tots els aspectes musicals tenen relació amb els números. Dissenyar instruments requereix d'equacions en derivades parcials; com vibren les cordes o les membranes, quins nodes es creen quan funciona l'instrument, tot plegat requereix d'un coneixement profund de les dues matèries.  En el món de la composició, especialment a partir del segle XX i XXI, molts compositors han utilitzat les mates ja no només com a font d'inspiració. A Catalunya, la Universitat Pompeu Fabra ofereix un màster en Tecnologies del So i de la Música abocat a la programació musical. El jazz és un dels gèneres més matemàtics, però la música carnàtica de l'Índia és el focus més important. Tot el seu sistema rítmic es podria justificar amb matemàtiques de combinatòria.  De moment, l'Esmuc i la UPC fan compatibles dos graus com a primer pas per una possible futura titulació única. Comencen a convergir dos mons que formaran professionals molt especialitzats que desenvoluparan noves professions, encara desconegudes.

Summary: Evitar el pànic escènic o assajar menys hores, beneficis inexplorats d'aplicar les matemàtiques a la música


Les prestacions per jubilació queden fixades en 1.043 euros, una quinze més que la mitjana estatal ACN Madrid.-L'import mitjà de les pensions a Catalunya s'ha situat aquest novembre en els 924,18 euros, el que representa un augment del 2% respecte el mateix mes de l'any passat, segons ha informat el Ministeri de Treball i Seguretat Social. En total, es van pagar 1.676.097 pensions, un 0,9% més que el setembre del 2014. La majoria -1.065.644- corresponen a les prestacions per jubilació, amb un import de 1.043,53 euros (uns quinze euros més que la mitjana estatal), mentre que 165.692 van ser per incapacitat permanent (1.003,72 euros); 395.327 per viduïtat (637,89 euros); 48.034 per orfandat (369,43 euros) i 1.400 per favor de familiars (542,14 euros). A l'Estat, l'import mitjà de les pensions s'ha situat en els 892,13 euros, un 1,9% més.

Summary: L'import mitjà de les pensions a Catalunya se situa en els 924 euros al novembre, un 2% més


Col·lectius en defensa del dret a l'habitatge agrupats en la plataforma 'Reallotjaments dignes ja' han protestat aquest dijous a la Ronda de Sant Pere davant un edifici de titularitat pública tancat des de fa anys per reclamar a la Generalitat, l'Estat i l'Ajuntament de Barcelona que rehabilitin els immobles que tenen buits i els destinin a famílies que han estat desnonades. Els col·lectius, entre els quals la PAH Barcelona, denuncien que les tres administracions mantenen edificis buits per especular mentre falta habitatge social a Catalunya. La plataforma alerta que a Barcelona 600 famílies han estat reallotjades indignament en albergs o pensions i que 1.500 esperen un habitatge a la llista de la mesa d'emergència, amb una mitjana d'uns dos anys.

Summary: Col·lectius pel dret a l'habitatge exigeixen a la Generalitat que destini els seus edificis buits a famílies desnonades


L'exprimer ministre socialista francès, Manuel Valls, ha carregat fort contra els nacionalismes i els populismes a Europa aquest dissabte.''La gent s'oblida que la història pot repetir-se i és tràgica'', ha lamentat Valls, que ha advertit que quan es toquen les fronteres, ''el  nacionalisme és guerra''. Valls ha reivindicat els seus orígens catalans i ha assegurat que el catalanisme, quan es torna ''estret, ètnic i antieuropeu'', deixa de representar Catalunya. L'exlíder francès ha reivindicat els valors de la Unió Europea i la democràcia i la constitució espanyola, en la mateixa línia que s'ha pronunciat en un acte del PP. L'escriptor Mario Vargas Llosa, que també s'ha sumat a la campanya de Cs, i ha contraposat el ''progressisme'' de Cs amb la CUP, que ha titllat de ''tradicionalista i reaccionari''.  Manuel Valls ha apel·lat als seus orígens catalans per assegurar que se sent ''català, espanyol, europeu i francès'' i ha arribat a ser primer ministre, un fet que creu que no hi ha molts països o continents on passi, i per això, ha defensat els valors de llibertat de la Unió Europea per reivindicar que Espanya és una democràcia i un estat de dret ''amb tots els efectes''. Per Valls, França i Espanya comparteixen valors, entre ells la diversitat, que es veu reflectida en els trets identitaris catalans  que donen una de les marques ''més extraordinàries'', la marca Barcelona, d'Europa. Per Valls, ''alguns se l'estan carregant''.  En aquest sentit, Valls ha alertat que quan el catalanisme es torna ''estret, ètnic i antieuropeu'', com s'està veient des de Brussel·les, ja no és Catalunya. Valls també ha titllat de ''fracàs'' que els líders catalans esperessin un missatge d'Europa que defensés aquest catalanisme.  Valls ha reconegut la globalització, com un fenomen real, i ha fixat el populisme com la fórmula que juga ''amb la por de la gent'' a la crisi o a aquesta globalització, i ha assegurat que hi ha països que es miren Europa amb preocupació perquè, davant els projectes que construeixen ''potències'', el continent Europeu ''s'està fracturant''. Per Valls, Europa és el projecte ''més increïble'' de la història moderna que representa democràcia, pau i estat del benestar i per això creu que s'ha de defensar aquest projecte davant el discurs antieuropeista dels populismes. Fixa, en aquesta línia, que el nou eix liberalisme-populisme substituirà el debat esquerra-dreta que ha protagonitzat els darrers anys.  Valls també ha assegurat que el va ''sorprendre'' que després de l'atemptat terrotista a Barcelona i Cambrils, i davant el dolor de les víctimes, alguns aprofitessin per xiular el rei, i el govern espanyol, i ha demanat fer front al terrorisme ''plantant cara tots'', i per tant, unint i no separant.  El premi Nobel de literatura, Mario Vargas Llosa, que ja va participar a la manifestació de Societat Civil Catalana el 8 d'octubre a Barcelona, també s'ha sumat a la campanya de Cs, situant el projecte com el més ''progressista'' que es presenta, enfront de la CUP, que ha qualificat del més ''tradicionalista i reaccionari''.  Vargas Llosa ha assegurat que Catalunya, temps enrere, estava impregnada de democràcia, europeisme i era una terra on es vivia la cultura amb ''passió i interès'', i ha lamentat que hagi retrocedit ''de forma primitiva, anacrònica i antidemocràtica'' gràcies al nacionalisme. Per Vargas Llosa, la gran tradició a Catalunya ha estat ''d'obertura'' i per això considera que no és el que ''els independentistes volen fer creure''.

Summary: Manuel Valls: ''La gent oblida que la història es pot repetir i és tràgica; el nacionalisme és guerra''


El grup d'ERC a la Selva del Camp ha presentat una denúncia davant l'Oficina Antifrau de Catalunya contra CiU per un presumpte delicte de malversació de cabals públics entre el 2014 i 2015. Els republicans, ara al govern, qüestionen el pagament de set factures que ascendeixen a un total de 2.365 euros per condicionar l'habitatge d'una veïna, Sílvia Granados, que ara és regidora al consistori. Segons el regidor d'Hisenda, el republicà Jordi Vinyals, l'habitatge era "justament d'una persona molt propera a CiU" i que va acabar presentant-se a les llistes sota aquestes sigles a les eleccions municipals del 2015. "Es van pagar arranjaments particulars d'un habitatge amb diners públics sense cap informe de Serveis Socials ni conveni amb la propietat que avali o justifiqui aquest tipus de despesa", ha dit. Per als republicans, si el consistori paga unes despeses per fer habitable un habitatge que pot tenir una sèrie de mancances, aquest cal que sigui de l'ajuntament, o bé tenir un conveni en què s'estableixi que el consistori se'n fa responsable, o bé tenir un informe de serveis socials en què es determini que, per solucionar la situació d'una família en concret, és necessari que hi hagi una despesa en aquest sentit. "En aquest cas no hi ha res d'això", ha conclòs el regidor d'Hisenda. Entre les factures que van a nom del consistori, n'hi ha una de Comaigua de 1.017 euros, autoritzada per qui era regidora de Serveis Socials, Sílvia Masdéu. També hi ha factures de material, informes d'habitabilitat i factures a un arquitecte del municipi. "Es van atendre i pagar directament des de l'Ajuntament unes despeses en concepte d'habitatges socials que no estaven emparades per cap conveni amb la propietat ni amb cap informe de Serveis Socials", ha apuntat Vinyals, que ha manifestat que hi ha "alguna cosa rara". Altres denúncies Aquesta és la segona denúncia a Antifrau que els republicans de la Selva del Camp presenten contra CiU. L'anterior, al febrer, parlava de "possibles irregularitats en el finançament" de la formació municipal durant el mandat entre el 2011 i el 2015 per "la possible desviació de la subvenció" que reben tots els grups municipals cap a l''Associació d'Amics de Silva Constantina. Aleshores, l'exalcalde de CiU i regidor a l'oposició, Josep Maria Puig, va apuntar que es tractava d'"una venjança" per una altra denúncia que el grup va presentar a l'octubre contra Vinyals.

Summary: ERC de la Selva del Camp denuncia CiU a Antifrau per un presumpte delicte de malversació de cabals públics


El trànsit a l'àrea metropolitana de Barcelona va pujar un 75% aquest dijous comparat amb el mateix dia de la setmana passada, que va ser Dijous Sant. Segons dades del Servei Català del Trànsit, durant les 24 hores d'aquest dijous van circular per aquesta àrea un total de 311.170 vehicles, mentre que fa una setmana ho van fer 178.083. En canvi, el trànsit cau un 65% si es compara amb un dijous normal. Així, el 12 de març van circular 898.341 vehicles. Comparat amb el 26 de març, dia en què van circular 277.981 vehicles, el trànsit va pujar un 12% aquest dijous.

Summary: El trànsit a l'àrea metropolitana puja un 75% aquest dijous respecte al mateix dia de la setmana passada


La Col·legiata de Sant Vicenç de Cardona s'ha convertit aquest dissabte al vespre en el primer 'Tresor de la Cultura Cinematogràfica Europea' que hi ha a l'estat espanyol. Una distinció que atorga l'Acadèmia del Cinema Europeu (EFA) i que es deu a la imponent presència d'aquest monument gairebé mil·lenari en la pel·lícula 'Campanades a Mitjanit' (1964), dirigida per Orson Welles. La descoberta d'una placa ha oficialitzat aquest reconeixement en un acte que ha comptat amb una representació dels promotors de la candidatura: l'Acadèmia del Cinema Català –la única que pertany a l'EFA sense tenir estat-, l'Agència Catalana del Patrimoni, la Filmoteca de Catalunya i l'Ajuntament de Cardona. L'acte ha comptat també amb la presència d'un divertit capgròs amb el rostre del cineasta nord-americà. L'acte institucional s'ha fet a la mateixa Col·legiata i ha comptat amb els parlaments de l'alcalde de Cardona, Ferran Estruch, i del productor Antonio Saura, vicepresident de la Junta Directiva de l'EFA. Entre els assistents hi havia Elena Jaumandreu i Frederick Muller, muntadors de la pel·lícula. Després dels parlaments s'ha descobert la placa, que ha precedit un breu concert del grup de clarinets de la Banda Municipal de Cardona, que sota la direcció de Xavi Ventosa ha interpretat 'Gabriel's Oboe', de la pel·lícula 'La Misión', i de la banda sonora de 'La vida es bella'. Tot seguit, el director de la Filmoteca de Catalunya i especialista en l'obra de Welles, Esteve Riambau, ha ofert la conferència 'Orson Welles a Cardona'. A més, la Col·legiata acull fins el 2 de novembre un total de quinze instantànies que la fotògrafa Colita va fer durant el rodatge de 'Campanades a Mitjanit' al municipi del Bages, ara fa 52 anys.  La Col·legiata de Cardona, el vuitè 'Tresor Cinematogràfic Europeu' i el primer a l'estat espanyol Impulsada l'any 2015, la distinció 'Tresor de la Cultura Cinematogràfica Europea' té per objectiu situar sobre el mapa localitzacions cinematogràfiques de naturalesa simbòlica i, a la vegada de gran valor històric, per tal de preservar-los i protegir-los no només per al present sinó per a les futures generacions, tal com fa la UNESCO amb el patrimoni natural i cultural mundial. Va ser una idea concebuda pels acadèmics europeus Naum Kleiman i Urich i Erika Gregor i, fins aquest dissabte, set emplaçaments havien rebut aquesta reconeixement. Les plaques commemoratives es troben al Centre Bergman a Fårö, lloc consagrat a la vida i obra del llegendari director suec Ingmar Bergman; el Centre Memorial Eisenstein a Moscou, creat per custodiar les pertinences i difondre la producció del director soviètic; la casa dels germans Lumière a Lió, seu de l'institut dedicat a la promoció i preservació de la cinematografia d'Auguste i Louis Lumière, inventors del cinematògraf i pares del cinema; el museu 'El món de Tonino Guerra', espai dedicat a l'obra del poeta situat a les catacumbes de Santa Maria della Misericordia de Pennabilli, a la regió d'Emília-Romanya; les escales d'Odessa, localització emblemàtica de la ciutat ucraïnesa immortalitzada per Sergei Eisenstein a 'El cuirassat Potemkin'; el Museu Sergei Paradjanov de Yerevan i la Noria gegant de Viena, d'una altra pel·lícula amb Orson Welles. De fet Riambau ha destacat que el director nordamericà ha aconseguit col·locar dues localitzacions lligades a la seva filmografia en aquest llistat de reconeixements europeu. La Col·legiata de Sant Vicenç de Cardona, també coneguda com 'La Canònica' i que actualment està gestionada per l'Agència Catalana del Patrimoni Cultural de la Generalitat, és una joia del romànic català que fou consagrada l'any 1040. Una imponent construcció de 50 metres de llargada i 18 d'altura amb una nau central presidida per un presbiteri amb una cripta a sota, amb arcs. A l'exterior hi ha un claustre gòtic que data del segles XVI i XV al voltant dels quals es trobaven les dependències que formaven part de l'abadia i del palau dels comptes, actualment ocupades per el Parador de Turisme de Cardona. La voluntat de les institucions promotores de la distinció és convertir la Col·legiata en atractiu turístic cinematogràfic i símbol permanent d'Orson Welles, donada la petjada que va deixar a Cardona en els seus quinze dies d'estada pel rodatge de 'Campanades a Mitjanit', el darrer llargmetratge que va finalitzar i en què Welles encarna novament al Falstaff shakespearià que tantes vegades havia dut al teatre, amb una aparença d'home envellit, tot i que llavors només tenia 50 anys.

Summary: La Col·legiata de Sant Vicenç de Cardona ja és 'Tresor de la Cultura Cinematogràfica Europea'


Aquest dilluns els Bombers de la Generalitat van extingir un foc en un pis d’un edifici del barri dels Merinals de Sabadell. El pis forma part del grup de blocs pendents d’enderroc per part de l’Agència de l’Habitatge de Catalunya, i a priori no hi viu ningú. Un veí de la zona va avisar els bombers a les 9.44 h, que van actuar en un  incendi que estava concentrant en una habitació. En el moment d’iniciar-se les flames, una persona va sortir corrents de l’edifici, segons van relatar alguns testimonis. D’aquesta manera, el succés no va causar ferits i el foc va quedar apagat en poc més de vint minuts. Al lloc dels fets van treballar quatre dotacions dels Bombers de la Generalitat, a més d’altres serveis d’emergències. El barri dels Merinals de Sabadell es va construir l'any 1956 i va formar part d’un programa estatal per oferir pisos públics a famílies amb pocs recursos. A la zona es van aixecar 125 edificis amb 1.467 pisos i 48 locals. Els últims anys els veïns havien denunciat problemes estructurals derivats d’aluminosi, fet que va derivar en l’enderroc de la majoria de blocs. Els afectats han estat re allotjats en pisos nous durant els últims mesos. Resten, però, sis edificis que està previst que siguin enderrocats a curt termini.

Summary: Crema un pis en un edifici dels Merinals de Sabadell pendent d’enderroc per l’Agència d’Habitatge


Calafell vol evitar nous casos d'abandonament en la cura d'animals, com el detectat la setmana passada en una gossera privada, de manera que durant els propers mesos farà una revisió a fons de totes les instal•lacions dedicades a la vetlla dels gossos. La Junta de Govern d'aquesta setmana ha aprovat fer un inventari de les "set o vuit" gosseres que hi ha al municipi, de les quals avaluarà les llicències urbanístiques, mediambientals i d'activitat zoològica. Si detecta algun incompliment legal, el consistori obrirà un expedient per tancar les instal•lacions i desmantellar l'activitat. "Volem posar ordre ", ha explicat a l'ACN l'alcalde Ramon Ferré, que justifica la mesura per motius relacionats amb la cura dels animals, per qüestions urbanístiques i per aturar les molèsties que pateixen els veïns. A finals del mes de juny, la Generalitat, la Guàrdia Civil i la Policia Local van obrir diligències a una gossera particular on es van trobar 28 gossos en estat "deplorable", un dels quals era mort. La inspecció a la gossera investigada la setmana passada la va propiciar la denúncia d'una associació veïnal, i ara s'està pendent de l'informe definitiu per part de la Guàrdia Civil abans de determinar quina sanció s'imposarà al responsable de les instal•lacions. Els mateixos veïns també han alertat l'Ajuntament dels problemes generats per la resta de gosseres que hi ha a Calafell.  Ramon Farré ha apuntat que hi ha "set o vuit" instal•lacions d'aquest tipus arreu del terme municipal, i ha assegurat que "la majoria" no tenen la tramitació corresponent per exercir com a nucli zoològic. Aquest és un permís que concedeix la Generalitat si prèviament l'Ajuntament hi dona el vistiplau urbanístic, però l'alcalde ha advertit que, en molts casos, també s'està incomplint el planejament. Ferré ha explicat que els serveis tècnics municipals preveuen fer els informes de les gosseres durant el proper mes, i serà aleshores quan es determinarà quines cal tancar i quines tenen possibilitats per regularitzar la seva situació. A priori, només es podran legalitzar les que no infringeixin la normativa urbanística i només estiguin pendents de les llicències que són competència de la Generalitat. A part de garantir el bon estat dels animals i de voler "posar ordre" a nivell urbanístic, Ramon Ferré també ha admès que darrere d'aquest inventari hi ha un tercer motiu: evitar les molèsties als veïns. "Aquestes gosseres generen problemes importants perquè no deixen dormir la gent que viu a prop", ha explicat l'alcalde, que ha recordat que això ha generat reiterades denúncies per part dels residents a les zones on hi ha aquest tipus d'instal•lacions. El govern municipal ha recordat que totes les gosseres de Calafell són de caire privat. Actualment, si la Policia Local localitza un animal perdut o abandonat, el trasllada a la gossera de Torredembarra. Sobre aquesta qüestió, Ramon Ferré ha destacat que l'Ajuntament té entre mans un projecte per crear un centre d'acollida i adopció de gossos, el qual seria de gestió pública i podria donar servei a la resta de municipis del Baix Penedès. La previsió és que aquest centre pugui entrar en funcionament abans de finals d'any.

Summary: Calafell revisarà les condicions en què es troben totes les gosseres per evitar nous casos d'abandonament d'animals